CELEX: 52020PC0812
Language: hu
Date: 2020-12-17
Title: Javaslat A TANÁCS VÉGREHAJTÁSI HATÁROZATA a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazásának a Litván Köztársaság számára történő engedélyezéséről

EURÓPAI BIZOTTSÁG
            Brüsszel, 2020.12.17.
            COM(2020) 812 final
            2020/0356(NLE)
            Javaslat
            A TANÁCS VÉGREHAJTÁSI HATÁROZATA
            a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazásának a Litván Köztársaság számára történő engedélyezéséről
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv
                  1
                (a továbbiakban: héairányelv) 395. cikkének (1) bekezdése értelmében a Tanács, a Bizottság javaslata alapján, bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítése vagy az adócsalás és -kikerülés egyes formáinak megelőzése érdekében.
            
            
               A Bizottságnál 2020. június 18-án iktatott levelében Litvánia felhatalmazást kért egy, a héairányelv 287. cikkétől eltérő intézkedés 2021. január 1-jétől történő alkalmazására annak érdekében, hogy a Litván Köztársaság héamentességet biztosíthasson a legfeljebb 55 000 EUR éves árbevétellel rendelkező adóalanyoknak. A héairányelv 395. cikke (2) bekezdésének megfelelően a Bizottság 2020. augusztus 10-én és augusztus 11-én kelt levelében tájékoztatta a többi tagállamot a Litván Köztársaság kérelméről. A Bizottság 2020. augusztus 12-én kelt levelében értesítette a Litván Köztársaságot arról, hogy a kérelem elbírálásához szükséges összes információ a rendelkezésére áll.
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv XII. címének 1. fejezete lehetővé teszi a tagállamok számára, hogy a kisvállalkozásokra vonatkozóan különös szabályozásokat alkalmazzanak, így többek között adómentességet nyújtsanak a bizonyos éves árbevételt el nem érő adóalanyoknak. Az adómentesség maga után vonja, hogy az adóalanynak nem kell hozzáadottérték-adót felszámítania az értékesítéseire, és következésképpen nem is vonhat le előzetesen felszámított hozzáadottérték-adót.
            
            
               A héairányelv 287. cikkének 11. pontja értelmében Litvánia azoknak az adóalanyoknak biztosíthat mentességet a hozzáadottérték-adó alól, amelyek éves árbevétele nem haladja meg a 29 000 EUR-s összeg nemzeti valutában kifejezett, a csatlakozása napján érvényes átváltási árfolyamon számított ellenértékét. A Litván Köztársaság 2015. január 1-jén csatlakozott az euróövezethez.
            
            
               
                  A héa-azonosítószámmal rendelkező személyekre vonatkozó értékhatár 45 000 EUR-ról 55 000 EUR-ra történő emelésének eredményeként a szóban forgó szabályozás alkalmazására jogosult vállalkozások, különösen a mikrovállalkozások adminisztratív terhei várhatóan jelentős mértékben csökkenni fognak azáltal, hogy az intézkedés felmenti őket az általános héaszabályozás szerinti, hozzáadottérték-adóval kapcsolatos kötelezettségek – például a héanyilvántartások vezetése vagy a héabevallás benyújtása – alól. 
               
            
            
               Ezenfelül az adóhatóságok munkaterhei is csökkenni fognak.
            
            
               A litván hatóságok szerint három tényező elemzésére került sor. A héaalanyként nyilvántartásba vett személyekről számot adó első tényező szerint a Litván Köztársaságban 2017 óta folyamatosan növekszik a héaalanyok száma, és a héaalanyként nyilvántartásba vett és az állami költségvetésbe héát befizető személyek túlnyomó többsége (körülbelül 90 %-uk) az önkéntes nyilvántartásba vételt választotta. 
            
            
               
                  A második tényező azt vizsgálja, milyen hatást gyakorol az állami költségvetési bevételekre az árbevételi értékhatár 45 000 EUR-ról 55 000 EUR-ra történő felemelése. A litván hatóságok becslései szerint ez az emelés éves szinten további 6,4 millió EUR-s héabevétel-csökkenést eredményezne. Jelenleg a 45 000 EUR-ban meghatározott értékhatár miatt be nem szedett héa összege évi 13,2 millió EUR (a 29 000 EUR-s alsó értékhatárhoz viszonyítva). Összehasonlításul, a teljes héabevétel 2019-ben 3,8 milliárd EUR volt.
               
            
            
            
               
                  A harmadik tényező az érintett adóalanyok számára vonatkozik. Litvánia jelzése szerint a 2019-ben az országban gazdasági tevékenységet folytató adóalanyok összességének 7 %-a jogosult a szabályozás alkalmazására a jelenlegi, 45 000 EUR-s értékhatárral. Ebből a 7 %-ból csupán 1,8 % jelenik meg a héanyilvántartásban. 
               
               
                  A nemzeti hatóságok által 2019-ben gyűjtött információk alapján 5 463 adóalany árbevétele esik 45 000 EUR és 55 000 EUR közé. Az értékhatár felemelésével ezen adóalanyok mindegyike jogosulttá válna a kkv-kra vonatkozó szabályozás alkalmazására.
               
            
            
               A litván hatóságok azt is kifejtik, hogy az utóbbi évek megfigyelései szerint a 45 000 EUR-s értékhatár nem gyakorolt jelentős hatást a héabevételek beszedésére. 
            
            
               A héaalanyként való nyilvántartásba vételre vonatkozó 55 000 EUR-s éves árbevételi értékhatár előnyös lenne a kisvállalkozások számára, különösen az ilyen vállalkozások révén foglalkoztatott természetes személyek, a kompenzációs héaszabályozás hatálya alá tartozó mezőgazdasági termelők, valamint a végső fogyasztóknak és feleknek szolgáltatásokat nyújtó személyek számára, akik mind csekély mértékű héát fizetnének – így az a lehetőség, hogy az ilyen személyeknek 55 000 EUR-s éves árbevételi értékhatárig ne kelljen héaalanyként nyilvántartásba vetetniük magukat, jelentősen enyhítené a rájuk háruló adminisztratív és adóterheket.  Ez az intézkedés azokat a kisvállalkozásokat is segítené, amelyeket súlyosan érintett a Covid19-világjárvány.  
            
            
               
                  Az intézkedés választható jellegű. Az említett értékhatárt meg nem haladó árbevétellel rendelkező kisvállalkozásoknak így továbbra is jogukban fog állni az általános héaszabályozás alkalmazása.
               
               
                  Az eltérő intézkedések engedélyezése általában korlátozott időszakra szól, hogy idővel fel lehessen mérni, hogy még mindig megfelelőek-e és betöltik-e céljukat. A héairányelv 281–294. cikkének rendelkezései, amelyek a kisvállalkozásokra vonatkozó különös szabályozást tartalmazzák, a közelmúltban felülvizsgálat tárgyát képezték. A kisvállalkozásokra vonatkozó egyszerűsített héaszabályokat megállapító új irányelvnek
                     2
                   megfelelően a tagállamok legkésőbb 2024. december 31-ig kötelesek elfogadni és kihirdetni azokat a törvényi, rendeleti és közigazgatási rendelkezéseket, amelyek szükségesek ahhoz, hogy az új szabályoknak megfeleljenek. A tagállamoknak ezeket a nemzeti rendelkezéseket 2025. január 1-jétől kell alkalmazniuk.
               
            
            
               Ezért Litvánia az eltérés 2024. december 31-ig történő engedélyezését kérelmezi. 
            
         
         
            
               
                   
               
            
            
               •Összhang a szabályozási terület jelenlegi rendelkezéseivel
            
            
               
                  Az eltérő intézkedés összhangban van a héairányelvnek a kisvállalkozásokra vonatkozó különös szabályozásról szóló 281–294. cikkét módosító, a héára vonatkozó cselekvési terv
                     3
                   eredményeként elfogadott új irányelv szellemiségével, és célja, hogy korszerű, egyszerűsített rendszert hozzon létre a szóban forgó vállalkozások számára. Különösen a héaszabályoknak való megfelelési költségeket, az egyes tagállamok és az EU szintjén jelentkező versenytorzulást, valamint az értékhatár-hatás negatív következményét kívánja csökkenteni, továbbá arra törekszik, hogy megkönnyítse a vállalkozások számára a szabályoknak való megfelelést, az adóhatóságok számára pedig a nyomon követést.
               
               
                  Az értékhatár 45 000 EUR-ról 55 000 EUR-ra emelése összhangban van az új irányelvvel, amely lehetővé teszi a tagállamok számára, hogy a héamentességhez szükséges éves árbevételi értékhatárt legfeljebb 85 000 EUR-ban (vagy ennek nemzeti valutában kifejezett értékében) állapítsák meg.
               
               
                  Hasonló eltérésekre más tagállamok is engedélyt kaptak, azaz héamentességet biztosíthattak azon adóalanyoknak, amelyek éves árbevétele nem haladja meg a héairányelv 285., illetve 287. cikkében meghatározott értékhatárt. Hollandia
                     4
                   esetében az ily módon engedélyezett értékhatár 25 000 EUR; Olaszország
                     5
                   esetében 30 000 EUR; Luxemburg
                     6
                   esetében 35 000 EUR; Lettország
                     7
                  , Lengyelország
                     8
                   és Észtország
                     9
                   esetében 40 000 EUR; Horvátország
                     10
                   esetében 45 000 EUR, Málta
                     11
                   esetében pedig 20 000 EUR; Magyarország
                     12
                   esetében 48 000 EUR; Szlovénia
                     13
                   esetében 50 000 EUR; Románia
                     14
                   esetében pedig 88 500 EUR.
               
               
                  A fentieknek megfelelően a héairányelv alóli eltéréseket minden esetben csak korlátozott időszakra lehet engedélyezni, hogy lehetőség legyen hatásaik értékelésére. A különös intézkedés lejárati időpontjának a Litvánia által kért, 2024. december 31-i dátumban való megállapítása összhangban van a kis- és középvállalkozásokra vonatkozó egyszerűbb héaszabályokról szóló, 2025. január 1-jétől alkalmazandó új irányelv követelményeivel. 
               
               
                  A javasolt intézkedés tehát összhangban van a héairányelv rendelkezéseivel.
               
            
            
               •Összhang az Unió egyéb politikáival
            
            
               
                  A Bizottság az éves munkaprogramjaiban mindig is hangsúlyozta, hogy a kisvállalkozások esetében egyszerűbb szabályozásra van szükség. Ezzel összefüggésben a Bizottság 2020. évi munkaprogramja
                     15
                   egy célzott kkv-stratégiát említ, „amely megkönnyíti a kis- és középvállalkozások működését, növekedését és bővülését”. Az eltérő intézkedés az adószabályok tekintetében összhangban van ezekkel a célkitűzésekkel. Különösen a Bizottság 2017. évi munkaprogramjával
                     16
                   koherens, amely kifejezetten a héával is foglalkozik, és rámutat, hogy a kisvállalkozásokra háruló, a héaszabályoknak való megfeleléssel járó adminisztratív terhek magasak, a technológiai innováció pedig újabb és újabb kihívások elé állítja az eredményes adóbeszedést, továbbá hangsúlyozza, hogy a kisebb vállalatokra vonatkozó héaszabályokat egyszerűsíteni kell.
               
               
                  Az intézkedés emellett összhangban áll a 2015. évi egységes piaci stratégiával
                     17
                   is, amelyben a Bizottság kötelezettséget vállalt arra, hogy a kis- és középvállalkozások növekedését elősegíti többek között azzal, hogy csökkenti azokat az adminisztratív terheket, amelyek következtében nem tudják teljes mértékben kihasználni az egységes piac előnyeit. Követi továbbá a Bizottság 2013-as „Vállalkozás 2020” cselekvési terv – A vállalkozói szellem felélénkítése Európában című közleményének
                     18
                   elgondolását, amely szintén azt hangsúlyozta, hogy egyszerűsíteni kell az adójogszabályokat a kisvállalkozások számára.
               
               
                  Végezetül az intézkedés összhangban áll az induló vállalkozásokkal foglalkozó 2016-os közleményben
                     19
                   a kis- és középvállalkozásokra vonatkozóan meghatározott uniós szakpolitikákkal, valamint a „Gondolkozz előbb kicsiben!” Európai kisvállalkozói intézkedéscsomag: „Small Business Act” című 2008-as közleménnyel
                     20
                   is, amelyben a Bizottság felkérte a tagállamokat, hogy a jogszabályok kidolgozása során vegyék figyelembe a kkv-k sajátosságait, és egyszerűsítsék a meglévő szabályozási környezetet.
               
               
                   2.
                        JOGALAP, SZUBSZIDIARITÁS ÉS ARÁNYOSSÁG
               
            
            
               •Jogalap
            
            
               
                  A héairányelv 395. cikke.
               
            
            
               •Szubszidiaritás (nem kizárólagos hatáskör esetén) 
            
            
               
                  A héairányelvnek a javaslat alapját képező rendelkezésére tekintettel a javaslat az Európai Unió kizárólagos hatáskörébe esik, ezért a szubszidiaritás elve nem alkalmazandó.
               
            
            
               •Arányosság
            
            
               
                  A határozat felhatalmazást ad egy tagállam számára, annak saját kérelme alapján, kötelezettséget tehát nem keletkeztet.
               
               
                  Tekintve az eltérés korlátozott hatályát, a különös intézkedés arányban áll a kitűzött céllal, vagyis az adóbehajtásnak a kis adóalanyok és az adóhatóság szempontjából történő egyszerűsítésével.
               
            
            
               •A jogi aktus típusának megválasztása
            
         
         
            
               
                  A javasolt aktus tanácsi végrehajtási határozat.
               
               
                  A héairányelv 395. cikke szerint a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. A tanácsi végrehajtási határozat a legmegfelelőbb jogi aktus, mivel az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  Nem került sor konzultációra érdekelt felekkel. A javaslat Litvánia kérelmén alapul, és kizárólag ezt a tagállamot érinti.
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség.
               
            
            
               •Hatásvizsgálat
            
            
               
                  A tanácsi végrehajtási határozatra irányuló javaslat célja a jelenleg 45 000 EUR-ban megállapított értékhatár 55 000 EUR-ra emelése. Az értékhatár megemelése egy olyan, egyszerűsítést célzó intézkedés, amely számos héakötelezettséget megszüntet azon vállalkozások esetében, amelyek éves árbevétele nem haladja meg az 55 000 EUR-t. Az intézkedés várhatóan számos adóalany esetében az adminisztratív terhek csökkenését vonja maga után, amiből kifolyólag csökkenni fognak az adóhatóságok terhei is.
               
               
                  2019-ben körülbelül 8 737 héaalany volt, akik közül 7 664 vetette magát önkéntes alapon nyilvántartásba a héaszabályoknak való megfelelés érdekében; ezek az adóalanyok a héanyilvántartásban szereplő személyek körülbelül 90 %-át teszik ki. 
               
               
                  A nemzeti hatóságok által 2019-ben gyűjtött információk szerint 5 463 adóalany árbevétele esett 45 000 EUR és 55 000 EUR közé. Az értékhatár felemelésével ezen adóalanyok mindegyike jogosulttá válna a kkv-kra vonatkozó szabályozás alkalmazására.
               
               
                  Jelenleg a Litvániában 2019-ben gazdasági tevékenységet folytató összes adóalany 7 %-a jogosult a jelenlegi 45 000 EUR-s értékhatár mellett e szabályozás alkalmazására, és közülük 1,8 % szerepel a héanyilvántartásban.
               
               
                  A litván hatóságok becslései szerint az értékhatár 45 000 EUR-ról 55 000 EUR-ra történő emelése éves szinten további 6,4 millió EUR-val csökkentené a héabevételeket. Jelenleg a 45 000 EUR-ban meghatározott értékhatár miatt be nem szedett héa összege évi 13,2 millió EUR (a 29 000 EUR-s alsó értékhatárhoz viszonyítva). Összehasonlításul, a teljes héabevétel 2019-ben 3,8 milliárd EUR volt.
               
               
                  Az eltérő intézkedés választható lesz az adóalanyok számára. Az adóalanyok a 2006/112/EK irányelv 290. cikkének megfelelően választhatják az általános héaszabályozást is. A héabevétel-kiesés formájában jelentkező költségvetési hatás becsült értéke 20 millió EUR, ami elhanyagolhatónak tekinthető. 
               
            
            
               •Alapjogok
            
            
               
                  A javaslatnak nincs hatása az alapvető jogok védelmére.
               
            
            
               4.KÖLTSÉGVETÉSI VONZATOK
            
            
               
                  A javaslatnak nem lesz negatív hatása az uniós költségvetésre, mert Litvánia az 1553/89/EGK, Euratom tanácsi rendelet 6. cikkének megfelelően kompenzációs számítást fog végezni.
               
            
            
            
               2020/0356 (NLE)
            
         
         
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazásának a Litván Köztársaság számára történő engedélyezéséről
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  21
                és különösen annak 395. cikke (1) bekezdésének első albekezdésére,
            
            
               tekintettel az Európai Bizottság javaslatára,
            
            
               mivel:
            
            
                
            
            
               (1)A 2006/112/EK irányelv 287. cikkének 11. pontja alapján Litvánia a hozzáadottérték-adó (héa) alóli mentességet biztosíthat azoknak az adóalanyoknak, amelyek éves árbevétele nem haladja meg 29 000 EUR nemzeti valutában kifejezett, a csatlakozás napján érvényes átváltási árfolyamon számított ellenértékét. A 2011/335/EU tanácsi végrehajtási határozat
                  22
                útján Litvánia engedélyt kapott arra, hogy a 2006/112/EK irányelv 287. cikkétől eltérő különös intézkedés alkalmazásával 2020. december 31-ig héamentességet biztosítson azon adóalanyoknak, amelyek éves árbevétele nem haladja meg a 45 000 EUR-t. 
            
            
               (2)A Bizottságnál 2020. június 18-án iktatott levelében Litvánia felhatalmazást kért arra, hogy 2021. január 1-jétől 2024. december 31-ig – vagyis ameddig a tagállamoknak el kell fogadniuk azokat a törvényi, rendeleti és közigazgatási rendelkezéseket, amelyek a kisvállalkozások számára egyszerűbb héaszabályokat megállapító és egyebek között a 2006/112/EK irányelv 287. cikkét törlő, 2025. január 1-jétől alkalmazandó (EU) 2020/285 tanácsi irányelvnek
                  23
                való megfeleléshez szükségesek – a 2006/112/EK irányelv 287. cikkének 11. pontjától eltérő különös intézkedés (a továbbiakban: eltérő intézkedés) révén továbbra is alkalmazhassa a mentességet, és annak értékhatárát 55 000 EUR-ra emelje. 
            
            
               (3)Az eltérő intézkedés révén azok az adóalanyok, amelyek éves árbevétele legfeljebb 55 000 EUR, mentesülnének a 2006/112/EK irányelv XI. címének 2–6. fejezetében meghatározott héakötelezettségek egy része vagy összessége alól.
            
            
               (4)A kisvállalkozásokra vonatkozóan a 2006/112/EK irányelv 281–294. cikkében meghatározott különös szabályozáshoz kapcsolódó magasabb értékhatár az egyszerűsítést szolgálja, mivel jelentősen csökkentheti a kisvállalkozások héával kapcsolatos kötelezettségeit. A kérelemben megjelölt 55 000 EUR-s értékhatár összhangban van a 2006/112/EK irányelvnek az (EU) 2020/285 irányelvvel módosított 284. cikkével.
            
            
               (5)A 2006/112/EK irányelv 395. cikke (2) bekezdésének második albekezdésével összhangban a Bizottság 2020. augusztus 10-én és augusztus 11-én kelt leveleiben tájékoztatta a többi tagállamot Litvánia kérelméről. A Bizottság 2020. augusztus 12-én kelt levelében értesítette Litvániát arról, hogy birtokában van a kérelem értékeléséhez szükséges valamennyi információnak.
            
            
               (6)Az eltérő intézkedés választható az adóalanyok számára. Az adóalanyok a 2006/112/EK irányelv 290. cikkének megfelelően továbbra is választhatják az általános héaszabályozást.
            
            
               (7)A Litvánia által nyújtott információk szerint az eltérő intézkedésnek elhanyagolható hatása lesz a végső fogyasztói szinten beszedett adóbevétel teljes összegére.
            
            
               (8)Az eltérő intézkedés nem fogja hátrányosan érinteni az Unió héából származó saját forrásait, mivel Litvánia az 1553/89/EGK, Euratom tanácsi rendelet
                  24
                6. cikkének megfelelően kompenzációs számítást fog végezni.
            
            
               (9)Tekintettel arra, hogy az értékhatár megemelése várhatóan kedvező hatást gyakorol a kisvállalkozások és az adóhatóságok adminisztratív terheinek és megfelelési költségeinek csökkentésére, és csak elhanyagolható mértékben befolyásolná a héából származó összbevételt, indokolt felhatalmazni Litvániát arra, hogy folytassa az eltérő intézkedés alkalmazását. 
            
            
               (10)Az eltérő intézkedés alkalmazására való felhatalmazás hatályát időben korlátozni kell. Olyan időbeli hatályt kell megállapítani, amely lehetővé teszi az értékhatár hatékonyságának és megfelelőségének értékelését. Az (EU) 2020/285 irányelv értelmében a tagállamok 2024. december 31-ig kötelesek elfogadni és kihirdetni azokat a törvényi, rendeleti és közigazgatási rendelkezéseket, amelyek szükségesek ahhoz, hogy az említett irányelv 1. cikkének megfeleljenek, és ezeket a rendelkezéseket 2025. január 1-jétől kell alkalmazniuk. Litvániát indokolt tehát felhatalmazni arra, hogy 2024. december 31-ig alkalmazza az eltérő intézkedést,
            
            
         
         
            
               ELFOGADTA EZT A HATÁROZATOT: 
            
            
               1. cikk
            
            
               A 2006/112/EK irányelv 287. cikkének 11. pontjától eltérve Litvánia felhatalmazást kap arra, hogy mentesítse a héa alól a legfeljebb 55 000 EUR éves árbevétellel rendelkező adóalanyokat.
            
            
               2. cikk
            
            
               Ezt a határozatot 2021. január 1-jétől 2024. december 31-ig kell alkalmazni.
            
            
               3. cikk
            
            
               E határozatnak a Litván Köztársaság a címzettje. 
            
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        A Tanács (EU) 2020/285 irányelve (2020. február 18.) a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról és a 904/2010/EU rendeletnek a kisvállalkozásokra vonatkozó különös szabályozás megfelelő alkalmazásának nyomon követését célzó közigazgatási együttműködés és információcsere tekintetében történő módosításáról (HL L 62., 2020.3.2., 13. o.).
               
               
                  
                     (3)
                  
                        A Bizottság közleménye az Európai Parlamentnek, a Tanácsnak és az Európai Gazdasági és Szociális Bizottságnak egy, a héára vonatkozó cselekvési tervről (Úton egy egységes uniós héaövezet felé – új döntések szükségeltetnek), COM(2016) 148 final.
               
               
                  
                     (4)
                  
                        A Tanács (EU) 2018/1904 végrehajtási határozata (2018. december 4.) Hollandiának a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére történő felhatalmazásáról (HL L 310., 2018.12.6., 25. o.).
               
               
                  
                     (5)
                  
                        A Tanács (EU) 2016/1988 végrehajtási határozata (2016. november 8.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazásának folytatására történő felhatalmazásáról szóló 2013/678/EU végrehajtási határozat módosításáról (HL L 306., 2016.11.15., 11. o.).
               
               
                  
                     (6)
                  
                        A Tanács (EU) 2019/2210 végrehajtási határozata (2019. december 19.) Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról szóló 2013/677/EU végrehajtási határozat módosításáról (HL L 332., 2019.12.23., 155. o.).
               
               
                  
                     (7)
                  
                        A Tanács (EU) 2020/1261 végrehajtási határozata (2020. szeptember 4.) a Lett Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/2408 végrehajtási határozat módosításáról (HL L 296., 2020.9.10., 4. o.).
               
               
                  
                     (8)
                  
                        A Tanács (EU) 2018/1919 végrehajtási határozata (2018. december 4.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazására történő felhatalmazásáról szóló 2009/790/EK határozat módosításáról (HL L 311., 2018.12.7., 32. o.).
               
               
                  
                     (9)
                  
                        A Tanács (EU) 2017/563 végrehajtási határozata (2017. március 21.) az Észt Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 80., 2017.3.25., 33. o.).
               
               
                  
                     (10)
                  
                        A Tanács (EU) 2020/1661 végrehajtási határozata (2020. november 3.) a Lett Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/1768 végrehajtási határozat módosításáról (HL L 374., 2020.11.10., 4. o.).
               
               
                  
                     (11)
                  
                        A Tanács (EU) 2020/1662 végrehajtási határozata (2020. november 3.) a Máltának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2018/279 végrehajtási határozat módosításáról (HL L 374., 2020.11.10., 6. o.).
               
               
                  
                     (12)
                  
                        A Tanács (EU) 2018/1490 végrehajtási határozata (2018. október 2.) Magyarországnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról (HL L 252., 2018.10.8., 38. o.).
               
               
                  
                     (13)
                  
                        A Tanács (EU) 2018/1700 végrehajtási határozata (2018. november 6.) a Szlovén Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról szóló 2013/54/EU végrehajtási határozat módosításáról (HL L 285., 2018.11.13., 78. o.).
               
               
                  
                     (14)
                  
                        A Tanács (EU) 2020/1260 végrehajtási határozata (2020. szeptember 4.) a Romániának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/1855 végrehajtási határozat módosításáról (HL L 296., 2020.9.10., 1. o.).
               
               
                  
                     (15)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – A Bizottság 2020. évi munkaprogramja – Ambiciózusabb Unió (COM(2020) 37 final).
               
               
                  
                     (16)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – A Bizottság 2017. évi munkaprogramja (COM(2016) 710 final).
               
               
                  
                     (17)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Az egységes piac továbbfejlesztése: a polgárok és vállalkozások lehetőségeinek bővítése (COM(2015) 550 final).
               
               
                  
                     (18)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – „Vállalkozás 2020” cselekvési terv: A vállalkozói szellem felélénkítése Európában (COM(2012) 795 final).
               
               
                  
                     (19)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Európa új éllovasai: az induló és a növekvő innovatív vállalkozásokat érintő kezdeményezés (COM(2016) 733 final).
               
               
                  
                     (20)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – „Gondolkozz előbb kicsiben!” Európai kisvállalkozói intézkedéscsomag: „Small Business Act” (COM(2008) 394 végleges).
               
               
                  
                     (21)
                  
                        HL L 347., 2006.12.11., 1. o.
               
               
                  
                     (22)
                  
                        A Tanács 2011/335/EU végrehajtási határozata (2011. május 30.) a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazásának a Litván Köztársaság számára történő engedélyezéséről (
                  HL L 150., 2011.6.9., 6. o.
                  ).
               
               
                  
                     (23)
                  
                        A Tanács (EU) 2020/285 irányelve (2020. február 18.) a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról és a 904/2010/EU rendeletnek a kisvállalkozásokra vonatkozó különös szabályozás megfelelő alkalmazásának nyomon követését célzó közigazgatási együttműködés és információcsere tekintetében történő módosításáról (HL L 62., 2020.3.2., 13. o.).
               
               
                  
                     (24)
                  
                        A Tanács 1553/89/EGK, Euratom rendelete (1989. május 29.) a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o.).